Ҳагԥҳа: гәнаҳароуп - Аџьынџьтәылатәи аибашьра Ду алҵшәақәа ахьаадырҳәуа
Ҳагба Иасони, уи иашьа Мкани реибашьратә мҩа атәы арадио Sputnik аефир аҿы еиҭалҳәеит урҭ рмаҭа Изольда Ҳагбԥҳа. Лара убасгьы ахҳәаа алҭеит иахьа Европа ҳәынҭқаррақәак аҭоурых аицакразы иаԥшьарго ашьаҿақәа ртәы.
Сабдуцәа аибашьра аҭоурых аҭаацәа рыгәҭа еиҭарҳәауа ҳәа исгәалашәаӡом, уи злаздыруа саб иҟантә ауп, ҳәа лҳәеит Ҳагԥҳа арадиофеир аҿы.
"Аџьынџьтәылатә еибашьра Ду ианалага сабду 31 шықәса ихыҵуан. Сандуи иареи рыԥсҭазаара еиларҵеижьҭеи шықәсык мҵӡацызт, раԥхьатәи аҵеи изыԥшын. Сабду Ҳагба Иасони уи иашьа Мкани аибашьрахь иргеит. Сабду иаҳәшьа илҳәо саҳахьан "ҩыџьа сашьцәеи ҳҽыи рыманы ицеит" ҳәа. Сабду Смоленск аҵаҟа деибашьуан, иашьа – Иран дақәшәеит, арезервтә архәҭақәа ахьаԥырҵоз. Смоленск аҭоурых ала иаадыруеит изныкымкәа ишақәлоз, анаҩс Ар ҟаԥшь иҭадырцәуан. Зны сабду дырхәит ӷәӷәала, иара дыԥсит ҳәа даанрыжьит адәаҿы. Анаҩс уи аҽныҵәҟьа Ар ҟаԥшь ақалақь анҭадырцәы аԥсцәа анеидыркылоз амашьына хыхь дақәырҵеит, убысҟан иԥсы шлеига-ҩеигоз лаҳаит амедиаҳәшьа, иԥсгьы еиқәлырхеит. Ишьапы ӷәӷәала ихәын аҟынтә уаҳагьы еибашьра дзымцаӡеит", - ҳәа еиҭалҳәеит Ҳагбԥҳа.
Изольда Ҳагбԥҳа еиҭалҳәеит жәак урысшәала иззымдыруаз лабду Аԥсныҟа ихынҳәра шыҟалаз атәы, насгьы лабду иашьа Мкан илахьынҵахаз. Убасгьы лара ахҳәаа алҭеит иахьа Европа ҳәынҭқаррақәак аҭоурых аицакразы иаԥшьарго ашьаҿақәа ртәы.
Иаҳа инарҭбааны аиҿцәажәара шәазыӡырҩыр шәылшоит арадио Sputnik Аԥсны аефир аҿы, мамзаргьы аудиофаил аҿы.